Carl Lewis - Vikipeedia, vaba entsüklopeedia

# Carl Lewis

###

Kuld | 1984 | 100 m jooks
Kuld | 1984 | 200 m jooks
Kuld | 1984 | 4x100 m teatejooks
Kuld | 1984 | kaugushüpe
Kuld | 1988 | 100 m jooks
Kuld | 1988 | kaugushüpe
Kuld | 1992 | 4x100 m teatejooks
Kuld | 1992 | kaugushüpe
Kuld | 1996 | kaugushüpe
Hõbe | 1988 | 200 m jooks

Frederick Carlton Lewis (sündis 1. juulil 1961 Alabama osariigis) on USA kergejõustiklane. Ta on tulnud 9 korda olümpiavõitjaks ning võitnud 10 olümpiamedalit. Tema hüüdnimi on King Carl (Kuningas Carl).

Carl sündis kahe kergejõustikutreeneri kolmanda pojana. Ta kasvas üles New Jersey osariigis Willingboro alevis Philadelphia lähedal, kus tema isa Bill oli kehalise kasvatuse õpetaja. Carlil olid vanemad vennad Cleve ja Mack ning õde Carol Lewis. Tema ema, neiupõlvenimega Evelin Laweler, oli endine kergejõustiklane, kelle parim tulemus oli 1951 saadud 6. koht Panameerika mängudel 80 m tõkkejooksus.

13-aastaselt hakkas Carl osa võtma kaugushüppe- ja sprindivõistlustest. 15-aastaselt hakkas Carl kiiresti kasvama ning hüppeliselt paranesid tema tulemused kaugushüppes. 15-aastaselt hüppas ta 7.26, 16-aastaselt 7.85 ja 17-aastaselt jõudis ta Jesse Owensi omaaegsete rekordnumbriteni – 8.13.

Carl Lewise esimene suurem rahvusvaheline võistlus oli 1979. aasta Panameerika mängud, kus ta sai kaugushüppes 3. koha. 1981 võitis Lewis 100 m jooksu ja kaugushüppe nii NCAA (ülikoolide) kui ka USA meistrivõistlustel. Seda oli varem suutnud ainult Jesse Owens.

1980 valiti ta USA olümpiavõistkonda. Et aga USA 1980. aasta suveolümpiamänge boikoteeris, ei saanud Lewis osaleda.

Järgnevatel hooaegadel olid tal hooaja maailma parimad tulemused 100 m jooksus ja kaugushüppes.

Lewise esimene tähetund saabus 1983. aastal. Kõigepealt võitis Carl juunis USA meistrivõistlustel 100 ja 200 m jooksu ning kaugushüppe. Seda oli viimati suutnud Malcolm Ford 1886. aastal. Kaks kuud hiljem võitis Carl Helsingis esimestel kergejõustiku MM-võistlustel kuldmedali 100 m jooksus, kaugushüppes ja 4×100 m teatejooksus.

1984. aasta suveolümpiamängudel Los Angeleses tuli Lewis olümpiavõitjaks 100 m jooksus, 200 meetri jooksus, kaugushüppes ja 4×100 m teatejooksus, korrates Jesse Owensi saavutust 1936. aasta suveolümpiamängudelt.

1987. aasta kergejõustiku maailmameistrivõistlustel Roomas võitis Lewis nagu eelmistelgi MM-võistlustel kuldmedali 100 m jooksus, kaugushüppes ja 4×100 m teatejooksus.

1988. aasta suveolümpiamängudel tuli Lewis 100 m jooksu võitjaks pärast Ben Johnsoni diskvalifitseerimist dopingu tarvitamise tõttu. 200 m jooksus sai ta kaasmaalase Joe DeLoachi järel hõbemedali. 4×100 m jooksu meeskond diskvalifitseeriti reeglitevastase teatepulgavahetuse tõttu. Kaugushüppe võitis Lewis raskusteta.

Pärast 1988. aastat hakkas Lewise ülekaal sprindis kahanema, kuid kaugushüppes olid tal endiselt suurepärased tulemused. 1991. aasta maailmameistrivõistlustel Tōkyōs jäi ta aga alla kaasmaalasele Mike Powellile. Sealjuures ületasid mõlemad Robert Beamoni legendaarse rekordi 1968. aastast.

1992. aasta suveolümpiamängudel Barcelonas võitis ta Powellit, tulles kolmandat korda järjest kaugushüppe olümpiavõitjaks. 4×100 m teatejooksus jooksis ta viimases vahetuses ja tõi USA-le kulla.

Järgnevatel aastatel Lewisel suuri võite ei olnud. 1996, kui ta oli 36-aastane, tõusis ta kaugushüppes jälle kõrgvormi. 1996. aasta suveolümpiamängudel tuli ta neljandat korda järjest kaugushüppe olümpiavõitjaks. Enne teda olid neljadel olümpiamängudel võitnud ainult Alfred Oerter kettaheites 1956–1968) ja Paul Elvstrøm purjetamises 1948–1960). Seejuures võitsid Lewis ja Oerter ühel ja samal võistlusalal; Elvstrøm võitis kahel erineval võistlusalal. Kui Lewis oleks pääsenud 4x100 m teatejooksu meeskonda, oleks ta võitnud kümnenda olümpiakulla, jõudes ette kaasmaalasest Ray Ewryst ning saades kõige edukamaks meesolümpiavõistlejaks.

Carl Lewis on võitnud tiitlivõistlustel 17 kuld-, 2 hõbe- ja ühe pronksmedali ning püstitanud kokku 16 väli- ja sisemaailmarekordit.

1987. aastal salvestas Carl Lewis koos bändiga Carl Lewis and the Electric Storm singli "Break It Up".

Pärast Atlanta olümpiamänge Lewis loobus võistlemisest. Praegu tegutseb ta näitlejana.

## [redigeeri] Välislingid

- Carl Lewise ametlik koduleht
- Carl Lewise koduleht
- Carl Lewisest lehekülg
- Fotod

Välja otsitud andmebaasist "http://et.wikipedia.org../../../c/a/r/Carl_Lewis_d209.html"

Kategooriad: Ameerika Ühendriikide sportlased | Kergejõustiklased | Sündinud 1961

##### Views

- Artikkel
- Arutelu
- Viimane redaktsioon

##### Otsi

##### Teised keeled

- Bosanski
- Català
- Deutsch
- English
- Español
- Esperanto
- Français
- Hrvatski
- Italiano
- עברית
- Nederlands
- 日本語
- Norsk (bokmål)
- Polski
- Português
- Simple English
- Српски / Srpski
- Srpskohrvatski / Српскохрватски
- Suomi
- Svenska
- 中文